จังหวัดสมุทรสาคร จัดตลาดสินค้า OTOP “ ของดีเมืองสมุทรสาคร “ มาจำหน่าย ที่จังหวัดสุพรรณบุรี

 ที่ห้างโรบินสัน สุพรรณบุรี นายสุรศักดิ์ ผลยังส่ง รองผู้ว่าราชการจังหวัดสมุทรสาคร เป็นประธานเปิดงาน การเพิ่มช่องทางการตลาดสินค้า OTOP จังหวัดสมุทรสาคร “ ของดีเมืองสมุทรสาคร “ ประจำปี 2563 โดยมี นายวีระชาติ สมบูรณ์วิทย์ พัฒนาการจังหวัดสุพรรณบุรี นายเสน่ห์ บุญสุข ที่ปรึกษากรมการพัฒนาชุมชน หัวหน้าส่วนราชการ และผู้ประกอบการ เข้าร่วมงาน

 นางรัชนี โพธิสัตยา พัฒนาการจังหวัดสมุทรสาคร ในนามตัวแทนผู้จัดงาน ประกอบด้วย กรรมการเครือข่าย OTOP จังหวัดสมุทรสาคร และกลุ่มผู้ประกอบการผลิตภัณฑ์ชุมชน จำนวน 40 ร้าน ได้กล่าวรายงานว่า ตามที่จังหวัดสมุทรสาคร อนุมัติให้สำนักงานพัฒนาชุมชนจังหวัดสมุทรสาคร ดำเนินการตามโครงการค่าใช้จ่ายในการบริหารงานจังหวัดแบบบูรณาการ กิจกรรมหลัก การวส่งเสริมบริหารแบบบูรณาการกิจกรรมย่อย เพิ่มช่องทางการตลาดสินค้า OTOP จังหวัดสมุทรสาคร ภายใต้ชื่องาน “ ของดีเมืองสมุทรสาคร “

 การจัดงานในครั้งนี้ เพื่อส่งเสริมช่องทางการตลาดให้แก่ผู้ผลิต ผู้ประกอบการ OTOP จังหวัดสมุทรสาคร และประชาสัมพันธ์จุดเด่นศักยภาพของจังหวัดในด้านสินค้าแปรรูป ผลิตภัณฑ์ชุมชน เช่น ปลาหมึก ปลาทะเล หอย กุ้ง ปลา มะพร้าวน้ำหอม และสินค้าอีกมากมาย ให้เป็นที่รู้จักแพร่หลาย โดยงานจะจัดขึ้น ไปจนถึงวันที่ 20 กันยายน 2563 ณ ห้างโรบินสัน สุพรรณบุรี แห่งนี้

 \*\*\*\*\*\*\*\*\*\*\*\*\*\*\*\*\*\*\* วรเทพ บุญประเสริฐ ภาพ / ข่าว / พิมพ์

 สนง.ประชาสัมพันธ์จังหวัดสุพรรณบุรี วันที่ 16 ก.ย. 63